VIIENDA KOOSSEISU

ISTUNGI PROTOKOLL

Haapsalu,								27. jaanuar 2006 nr 06

Istung algas kell 14.00, lõppes kell 16.11.
Juhatas volikogu esimees Arder Väli.

Protokollis volikogu kantselei juhataja Elvi Puda.
Võttis osa 18 volikogu liiget (registreerimisleht lisatud).
Puudusid	Tiina Brock, Lauri Luik, Sulev Saareväli.

Külalised	linnavalitsuse liikmed linnapea Teet Kallasvee, aselinnapea Ingrid Danilov, aselinnapea Martin Schwindt, aselinnapea Toivo Hein ja aselinnapea Märt Maiste (registreerimisleht lisatud).

Päevakorra suhtes ei olnud küsimusi ega parandusi.

Ühehäälselt (18 poolt)
OTSUSTATI:
kinnitada Haapsalu Linnavolikogu 06. istungi päevakord:

1. Haapsalu linna 2006. aasta eelarve vastuvõtmine, teine lugemine
Ettekandja				linnavalitsus
Kaasettekandja			rahanduskomisjon

2. Haapsalu linna munitsipaallasteaedades õppetasu ja toidukulu maksmise korra kehtestamine
Ettekandja				linnavalitsus
Kaasettekandja			kultuurikomisjon

3. Munitsipaaleluruumi sotsiaalkorterite nimekirja kandmine
Ettekandja				linnavalitsus
Kaasettekandja			õiguskomisjon

4. Korraldatud olmejäätmeveo avatud pakkumismenetluse tulemuste kinnitamine
Ettekandja				linnavalitsus
Kaasettekandja			õiguskomisjon
Kaasettekandja			kommunaalkomisjon

5. 2005. aasta eelarve kasutamata jäänud assigneeringute sulgemine ja järgmisesse eelarveaastasse üle minevate assigneeringute kinnitamine
Ettekandja				linnavalitsus
Kaasettekandja			rahanduskomisjon

6. Haapsalu piiskopilinnuse arendusprojekti omaosaluse tagamine
Ettekandja				linnavalitsus
Kaasettekandja			rahanduskomisjon

7. Vallasvara omandamine (Raudtee tn 10, Jalaka tn 78a, Haava tn 16)
Ettekandja				linnavalitsus
Kaasettekandja			õiguskomisjon

8. Haapsalu linna ametiasutuste struktuuri, ametikohtade põhigruppide, teenistujate koosseisunimestike, palgaastmete ja palgamäärade ning üldiste palgatingimuste kinnitamine
Ettekandja				linnavalitsus
Kaasettekandja			rahanduskomisjon

9. Haapsalu Linnavolikogu 25.11.2005 otsuse nr 11 “Haapsalu linnapeale ja linnavalitsuse palgalistele liikmetele töötasu määramine” muutmine
Ettekandja				linnavalitsus
Kaasettekandja			rahanduskomisjon

10. Üldplaneeringut muutva detailplaneeringu algatamine (F.R.Kreutzwaldi tn 13, Haapsalu)
Ettekandja				linnavalitsus
Kaasettekandja			kommunaalkomisjon

11. Katastriüksuste sihtotstarbe määramine (Kaluri tn 24 ja Suur-Mere tn 1, Haapsalu)
Ettekandja				linnavalitsus
Kaasettekandja			kommunaalkomisjon

12. Haapsalu Linnavolikogu 19.12.2003 määrusega nr 27 kehtestatud “Sotsiaaltoetuste määramise ja maksmise korra” muutmine
Ettekandja				linnavalitsus
Kaasettekandja			õiguskomisjon

13. Haapsalu Linnavolikogu 26.06.1998 otsusega nr 99 kinnitatud “Haapsalu Kultuurikeskuse põhimääruse” muutmine
Ettekandja				linnavalitsus
Kaasettekandja			kultuurikomisjon

14. Informatsioon Haapsalu Linnavalitsuse reservfondi kasutamise kohta 2005. aastal
Ettekandja				linnavalitsus

Päevakorrapunkt nr 1

Haapsalu linna 2006. aasta eelarve vastuvõtmine, teine lugemine

KUULATI Martin Schwindti ettekannet.
Ettekandja kommenteeris linna eelarve projektile esitatud muudatusettepanekuid.

Rahanduskomisjoni esitatud muudatusettepanekud on vajalikud ja linnavalitsus toetas neid.

Reformierakonna esitatud muudatusettepanekutest ei toetanud juhtivkomisjon ega ka linnavalitsus viite.
Arvestati aga ühte muudatusettepanekut, milles soovitati koostöös politseiga üle vaadata videokaamerate kasutamine. Ettepanek oli suunata videokaamerate rendiraha naabrivalve või linnuse turvalisuse tagamiseks.
Ei arvestanud:
linna teede ja tänavate 1,3 milj kr jagamist elamute kvartalisiseste teede remondiks, Endla tn kõnnitee ehituseks ja Paralepa jalakäijate tee parandamiseks. Põhjus: linnavalitsusel ei ole veel valmis täpne nimekiri analüüsiga teedest-tänavatest, mis vajavad remonti. Linnavalitsus kindlasti arvestab esitatud ettepanekuga.
Ei arvestanud ettepanekut tänavate märgistamise ja liiklusmärkide paigaldamise 125 tuh kr vähendamist 50 tuh kr võrra ja selle arvelt Tallinna mnt ja Tamme tn ristmiku eskiisprojekti koostamist. Põhjus: esitatud summa on iga-aastane liikluskorralduse peale kulunud summa ja seda vähendada ei ole mõistlik.
Veevärgiga liitumise kompensatsiooniks on eelnõus 100 tuh kr. Reformierakonna fraktsiooni ettepanek oli tõsta see summa sotsiaalse kaitse reale. Liitumise kompensatsiooni maksmise kord on veel koostamata, me ei võta aluseks mitte ainult sotsiaalset võimekust, pigem linna keskkonna ja looduskaitse parandamist. Kompensatsioonid sobiksid ikkagi rohkem keskkonna kompensatsiooni valdkond.
Ettepanek vähendada eelnõus randade valvele mõeldud 300 tuh kr ja suunata 50 tuh kr Krahviaia projekti koostamiseks. Ei pea võimalikuks, kuna rannavalvega on sõlmitud lepingud mahus 300 tuh kr. Lepingute maht on kujunenud hanke tulemusena ja vähendada ei ole võimalik.
Metsakalmistu hooldus eelnõus on 320 tuh kr ja keskkalmistu hooldus 170 tuh kr. Reformierakonna fraktsiooni ettepanek oli viia summad proportsiooni. Ei pea õigeks, kuna täna on Metsakalmistu hoolduslepingud sõlmitud hanke tulemusena Linnamajanduse AS-ga, samuti kesklinna kalmistu hooldusleping kahe kogudusega.
Kultuuriürituste ja seltsitegevuse kulus on eelnõus 205 tuh kr muude ürituste korraldamiseks. Reformierakonna fraktsiooni ettepanek oli vähendada seda summat toetades suurema summaga üritusi, mis on juba edukad ja väljakujunenud. Ei pidanud õigeks, sest 205 tuh kr on jäetud sisuliselt reserviks, sest aasta alguses ei ole võimalik ette näha ühe või teise ürituse hinnakulu. Jooksvalt tekib huvitavaid ideid, mille jaoks peab raha olema. See on igal aastal ennast õigustanud.
Eelnõus on 120 tuh kr linnalehe väljaandmiseks. Reformierakonna fraktsioon arvab, et dubleeritakse ajalehte Lääne Elu. Haapsalu linnalehte on välja antud üks aasta ja informatsiooni ei ole dubleerita, vaid täiendatakse informatsiooni linnavalitsuse tegemiste kohta. Elanikkonna küsitlusel vastas üle 700 inimese, et linnaleht on vajalik.

Küsimused ettekandjale.
Volikogu liige Mati Seppi. Eelarves on tenniseklubi Promenaadi toetamiseks 210 tuh kr. Tenniseklubil on kõige suurem klubimaks, teistest peaaegu kolm korda suurem. Kui linn leiab võimaluse kompenseerida tennise saalide kasutamise, kas siis tenniseklubil õppemaks langeb?
Vastas hr Schwindt. Selles mahus on tasutud reservfondist 2005. aastal saalide rent. Pidasime õigeks viia nimetatud summa 2006. a eelarvesse sisse, kuna linnal ei ole tennisesaale.

Rohkem küsimusi ettekandjale ei esitatud.

KUULATI rahanduskomisjoni esimehe Raimond Lunevi kaasettekannet.
Komisjon aruta koosolekul muudatusettepanekuid. Arutelul osalesid aselinnapea Martin Schwindt ja reformierakonna fraktsiooni esimees Lauri Luik.
Reformierakonna fraktsiooni muudatusettepanekuid tutvustas põhjalikult ettekandja. Ühte muudatusettepanekut rahanduskomisjon toetas.
Kommunaalkomisjoni ja rahanduskomisjoni muudatusettepanekuid juhtivkomisjon toetas.

Küsimused kaasettekandjale.
Volikogu liige Urmas Sukles teatas, et peale koosolekut edastatud informatsioon oli, et reformierakonna muudatusettepanekud said juhtivkomisjoni ja linnavalitsuse heakskiidu. Miks täna on arvamused muutunud?
Vastas hr Lunev. Arutasime ettepanekuid ükshaaval ja tegime linnavalitsusele ettepaneku arvestada reformierakonna muudatusettepanekutega jätkuvas igapäevatöös. Lepingutega kaetud muudatusettepanekuid ei saanud rahanduskomisjon arvestada.

Läbirääkimised.
Volikogu liige Urmas Sukles.
Karja tänava kapitaalremondi projekti teostamine on väga vajalik. Eriliselt tähelepanelik tuleb olla rahade kulutamisel, kuna kaasatakse 10 milj kr laenuraha. Välistada igasugused mõttetud kulutused, leida kokkuhoidlik variant. Eestvedaja on hea kogemusega Haapsalu Veevärk AS.
Linna majadevahelised teed on väga hullud ja sobivad ainult minu autole UAZ 469.

Volikogu liige Kalju Aigro.
Eelarve projektis ja valimiskampaania ajal jäi üks asi silma: veevärgiga liitumise kompensatsiooniks on eelnõus 100 tuh kr. Veevärgi juhataja Rein Rometi ütlusel maksab vesi 15 tuh kr ja kanalisatsioon 15 tuh kr, s.o 30 tuh kr. 2/3 sellest kompenseeritaks, s.o 20 tuh kr. Linnaeelarves on 100 tuh kr, seega kompenseerime viiele elanikule. See ei ole linnakodaniku suhtes tõsine samm.
Valimislubadustes on eelmise ja praeguse koalitsiooni poolt kirjas peaaegu sama – toetame elanikke 2/3 liitumistasust, tähelepanu – „toetame elanikke”. Sõna „vähekindlustatud” on tekstist puudu. Mõiste „vähekindlustatud” on ujuv, kuid valimisloosungina on siin oluline vahe: „vähekindlustatud” või „elanik”.
Linn peaks kompenseerima oma allasutusele, s.t Haapsalu Veevärk AS-le, kes on rajanud suures ulatuses kanalisatsiooni ja veevärgi süsteemid ja ootab neid 30 tuh kr elanikke, kes elavad trassi kõrval, aga ei leia raha, et liituda. Kus on see mõistlik piir, et linn võiks vaadata üle veevärgi eelarve ja vähendada tulude poolt kasvõi liitumise arvelt ja hakata oma keskkonda säästma, et kanal ei läheks umbkaevu, et inimene tarbiks vett ja maksaks selle eest raha. Valimislubadus oli väga ilus, aga mõte on tänaseks unustatud.
Haapsalu Veevärk AS on saanud rahad Eurorahadest, ehitatakse abist, aga elanikeni see ei jõua. 30 tuh kr on piisavalt suur raha majaomanikele.
Kompenseerida aastas vaid viiele linnaelanikule liitumine, on nadi.

Linnavalitsus peaks seletama rahvale läbi ajalehe, kuidas see liitumine toimuma hakkab.
Valimislubadus ei tohi jääda kõlakaks ja peab saama sisu sellisel kujul, et linnaelanikud tunnetaksid linnavalitsuse abi.

Volikogu liige Mati Seppi.
Tahan kiita linnavalitsust! Aastat kaks tagasi vaidlesime selle üle, mis on huviharidus. Kogu aeg arvati, et huvihariduse näol on tegemist lihtsalt laste vaba aja veetmise ja ringide korraldamisega, nüüd on linnavalitsus läbi eelarve aru saanud, et kunstikoolis, muusikakoolis ja spordikoolis antakse ikkagi süvaõpet ja tegemist on haridusega. Suur aitäh selle eest!

Rohkem sõna ei soovitud.
Häältega poolt 18 volikogu liiget otsustati lõpetada läbirääkimised.

Lõppsõna.
Linnapea Teet Kallasvee.
Aitäh, hr aseesimees, et meie lubaduse eest võitled!
Mõte on see, et 2/3 on maht, milles osalevad nii linn kui ka Haapsalu Veevärk AS. Et saaksime kohtades, kus on linnale reostusohtlik, nt Väike viik, ja on näha, et inimesed ei ole suutelised ühinema kanalisatsiooniga, saaksime toetada reostuse kõrvaldamist.
Pöörame tähelepanu võrdse kohtlemise printsiibile. Seni on inimesed ise tasunud liitumismaksud. Me ei saa nüüd äkki hakata edaspidi liitujatele kompenseerima, selliselt ei olnud ka valimislubadus mõeldud.

Aitäh hr Suklesele heade soovide eest! Linnavalitsus viib ellu seda, mida volikogu otsustab. Arvame, et Karja tänava korrastamine on mõistlik projekt.

Korrusmajade vaheliste teede korrastamine ei ole linna poolt kõige õigem tegevus. Miks just Tamme, Kuuse, Mulla tänavad? Miks mitte Metsa, Pargi või muu tänava majade hoovid? Need on eravalduses olevad teed. Linn on eraldanud laenuintresside katmiseks toetuse, kõik saavad võrdselt hüvitust. See on ühistute valik ja otsus, kui remondivad katuseid ja uksi, mitte majadevahelisi teid.
Tallinna mnt ja Tamme tn ristmiku liikluskoormus on väga madal. Ristmiku koormus tõuseb kaks korda päevas pooleks tunniks - hommiku ja õhtu tipptunnil.
Krahviaed oli esialgu rannaalade projektis ühe osana sees, hiljem lükkasime selle teise etappi, kuna tööd ei haaku esimese etapi töödega. Otsustati rahalise suutlikkuse põhjenduse tõttu.

Muudatusettepanekute läbivaatamine (muudatusettepanekud protokolli juures).

Hääletamist ei nõutud.

Istungi juhataja Arder Väli pani lõpphääletusele ettepaneku toetada eelnõud koos sisseviidud muudatustega.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 02 „Haapsalu linna 2006. aasta eelarve vastuvõtmine” (protokolli juures).

Päevakorrapunkt nr 2

Haapsalu linna munitsipaallasteaedades õppetasu ja toidukulu maksmise korra kehtestamine

KUULATI aselinnapea Ingrid Danilovi ettekannet.
Seoses vajadusega muuta õppetasu ja toiduraha maksmise korda ja lähtudes koalitsioonileppest, mille kohaselt lasteaedade õppetasu ei tõuse linna lastele, tuleb ümber sõnastada volikogu vastavad määrused. Et muutmise muutmisi on varasemast palju, siis on otstarbekas tunnistada kõik vanad kehtetuks ja kinnitada uus määrus.
Linnavalitsus teeb ettepaneku eelnõu määrusena vastu võtta.

Küsimusi ettekandjale ei esitatud.

KUULATI kultuurikomisjoni esimees Andres Ammase kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 03 “Haapsalu linna munitsipaallasteaedades õppetasu ja toidukulu maksmise korra kehtestamine” (protokolli juures).

Päevakorrapunkt nr 3

Munitsipaaleluruumi sotsiaalkorterite nimekirja kandmine

KUULATI aselinnapea Märt Maiste ettekannet.
Haapsalu Linnavolikogu poolt 26.03.2004. aastal vastu võetud määruse nr 32 “Sotsiaalkorterite andmise ja kasutamise kord Haapsalu linnas” kohaselt kantakse linna omandis olevad eluruumid linnavalitsuse ettepanekul volikogu otsusega sotsiaalkorterite nimekirja.

Käesoleva momendil kuulub linnale 15 sotsiaalkorterit. 01.01.2006 seisuga on sotsiaalkomisjoni otsuse alusel võetud sotsiaalkorterite andmise järjekorda 14 inimest, kes kõik vajavad kiiresti elamispinda. Korterisse aadressil Niine 18-9 plaanitakse sotsiaal-ja tervishoiuosakonna poolt paigutada 2-liikmeline perekond (ema väikelapsega), kes elab käesoleval momendil üürikorteris ja korteri omanik on avaldanud soovi lõpetada üürileping. Perekond on vähekindlustatud ja saab igakuuliselt toimetulekutoetust.
Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI õiguskomisjoni esimehe Jaanus Karilaidi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 26 „Munitsipaaleluruumi sotsiaalkorterite nimekirja kandmine” (protokolli juures).

Vaheaeg kell 14.55 – 15.00.

Päevakorrapunkt nr 4

Korraldatud olmejäätmeveo avatud pakkumismenetluse tulemuste kinnitamine

KUULATI aselinnapea Märt Maiste ettekannet.
Haapsalu Linnavalitsus korraldas vastavalt Haapsalu Jäätmehoolduseeskirjale ja Jäätmeseadusele korraldatud olmejäätmeveo ainuõiguse andmiseks avatud pakkumismenetluse. Laekus kolm pakkumist. Komisjon koostas neli protokollilist otsust (pakkumiste avamine, pakkujate kvalifitseerimine, pakkumiste vastavaks tunnistamine, pakkumise edukaks tunnistamine). Vastavalt PKD-le tegi madalaima teenustasude kogumaksumusega pakkumise AS Ragn-Sells.

Ainuõigus antakse kolmeks aastaks.
Ajavahemikul, mil linnavalitsus esitas volikogule eelnõud, toimus avatud pakkumise võitjaga AS-ga Ragn-Sells nõupidamine, kus otsustati sõlmida korraldatud jäätmeveo leping AS Ragn-Sells, lugedes korraldatud olmejäätmete veo alguse kuupäevaks 01.03.2006. Vabandame, et muudatus jäi õigeaegselt sisse viimata.
Ettepanek volikogule: muuta otsuse eelnõu punktis 2 kuupäev „01.04.2006” asendades kuupäevaga „01.03.2006”.
Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Mati Seppi (1) küsis, kas ei ole ohtu, et kõrvale jäänud aktsiaseltsid võivad vaidlustada taolise kuupäeva muutmise?
Vastas hr Maiste. Ei saa vaidlustada.

Volikogu liige Kalju Aigro
Kui pikk on leping?
Vastas hr Maiste. kolm aastat.

KUULATI õiguskomisjoni esimehe Jaanus Karilaidi kaasettekannet.
Ettepanek: linnavalitsuse põhjenduse alusel asendada otsuse punktis 2 kuupäev „01.04.2006” kuupäevaga „01.03.2006”.
Toetada eelnõud ja võtta koos muudatusega vastu otsusena.

Edaspidi palub õiguskomisjon linnavalitsusel hoolikamalt suhtuda oma töösse.

Küsimusi kaasettekandjale ei esitatud.

KUULATI kommunaalkomisjoni esimehe Tiit Moori kaasettekannet.
Ettepanek toetada eelnõud. Kuupäeva muudatust komisjon arutanud ei ole.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Lõppsõna.
Linnapea Teet Kallasvee. Ajakirjanduses on teema saanud põhjendamatu kära osaliseks. Linnavalitsus on seisukohal, et etteantud korraldusi ei saa täita ummisjalu ja seetõttu tegutses linnavalitsus läbimõeldult, et väga paljusid inimesi puudutav küsimus saaks parima lahenduse. Ma ei näe probleemi. Üle Eesti ei ole sugugi kõigil linnadel nimetatud konkursid korraldatud, oleme niigi esirinnas.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 27 “Korraldatud olmejäätmeveo avatud pakkumismenetluse tulemuste kinnitamine” (protokolli juures).

Päevakorrapunkt nr 5

2005. aasta eelarve kasutamata jäänud assigneeringute sulgemine ja järgmisesse eelarveaastasse üle minevate assigneeringute kinnitamine

KUULATI aselinnapea Martin Schwindti ettekannet.
Haapsalu linna eelarve koostamise, muutmise ja täiendamise korra p 4.7 ning valla- ja linnaeelarve seaduse § 19 alusel otsustab eelarveaasta lõpuks kasutamata jäänud assigneeringute sulgemisemise volikogu. Sulgemata assigneeringuid võib kasutada vabade rahaliste vahendite arvelt järgmisel eelarveaastal. 2005. aasta lõpu seisuga on linna vabade rahaliste vahendite jääk 15 383 289 krooni, millest 13 700 000 krooni on tähtajaliselt hoiustatud Haapsalu Kuurort AS müügist laekunud vahendid. Käesolevas eelnõus on toodud lõpetamata projektid ja kasutamata fondide jäägid, mille lõpetamise või kasutamise kohustus tuleneb lepingutest, õigusaktidest või vältimatust vajadusest. Käesolevas eelnõus toodus assigneeringute mahus täiendatakse 2006. aasta eelarvet.
Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI rahanduskomisjoni esimehe Raimond Lunevi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei ole.

OTSUSTATI:
võtta vastu Haapsalu Linnavolikogu otsus nr 28 „2005. aasta eelarve kasutamata jäänud assigneeringute sulgemine ja järgmisesse eelarveaastasse üle minevate assigneeringute kinnitamine” (protokolli juures).

Päevakorrapunkt nr 6

Haapsalu piiskopilinnuse arendusprojekti omaosaluse tagamine

KUULATI aselinnapea Martin Schwindt ettekannet.
Käesoleval aastal võetakse viimast korda vastu taotlusi toetuse saamiseks Ettevõtluse Arendamise Sihtasutuse poolt hallatavast meetmest 4.6. “Kohalik sotsiaal-majanduslik areng” alameetme 4.6.2. “Piirkonna konkurentsivõime suurendamine”. Nimetatud skeemi eripäraks on suhteliselt madala omaosaluse nõue, edaspidistel skeemidel on see kõrgem, näiteks Struktuurifondidel 50%. Haapsalu piiskopilinnus on kahtluseta maakonna tähtsaim turismiobjekt, mille arendamine annab ilmselgelt tõusvat tulu suurema turistide hulga kaudu. Samas vajab linnus väga suuremahulisi investeeringuid, mille jaoks välisabita raha leida on pea võimatu. Vastavalt olemasolevatele eeltöödele taotletakse hetkel toetust:
•	Vabaõhulava rekonstrueerimiseks
•	Parkla rajamiseks
•	Lõunavärava ja Osutitorni vahelise müüriala konserveerimiseks
•	Lõunavärava esise tee ja läänevallikraavi korrastamiseks
•	Mänguatraktsioonide valmistamiseks ja paigaldamiseks
•	Viburaja ja kabelaua rajamiseks
•	Käsitöökoja rajamiseks
•	Valgustuse parandamiseks
•	Turvasüsteemide väljaarendamiseks
•	Veebilehekülje loomiseks
•	Infoviitade ja stendide paigaldamiseks
•	Audiogiidi süsteemi rakendamiseks

Tulemusena peaks Haapsalu linnus muutuma oluliselt korrastatumaks ja atraktiivemaks, seeläbi muutes külastusest saadud mulje meeldivamaks ja meeldejäävamaks.
Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Kalju Aigro küsis, kui suur on võimalus, et projekti ei kinnitata, aga 2006. a eelarves on üle 3 milj krooni sees?
Vastas hr Schwindt. Kindel ei saa milleski olla, kui projekti ei kinnitata, siis suuname raha mujale.

KUULATI rahanduskomisjoni esimehe Raimond Lunevi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei ole.

OTSUSTATI:
võtta vastu Haapsalu Linnavolikogu otsus nr 29 „Haapsalu piiskopilinnuse arendusprojekti omaosaluse tagamine” (protokolli juures).

Päevakorrapunkt nr 7

Vallasvara omandamine (Raudtee tn 10, Jalaka tn 78a, Haava tn 16, Haapsalu)

KUULATI aselinnapea Martin Schwindti ettekannet.
Seni Haapsalu Linnamajanduse AS omandis olevad ehitised on vallasasjana arvel ehitusregistris.
Asjaõigusseaduse rakendamise seaduse § 13 lg 6 kohaselt võib ehitist vallasasjana võõrandada kuni 1. märtsini 2006. See tähendab hooned koos hoonete teenindamiseks vajaliku maaga tuleb vormistada kinnistuks enne 1.märtsi 2006. Kuna nendele maadele ettevõtte poolt ostueesõigusega erastamise avaldusi tähtajaks esitatud ei ole, on võimalik riigi maale seada hoonestusõigus, s.t AS Haapsalu Linnamajandus ei saa maa omanikuks vaid jääks riigi maad kasutama hoonestusõiguse alusel.
Juhul, kui linnavalitsus omandab hooned enne 1. märtsi k.a, on võimalik taotleda hoonete juurde kuuluvad teenidusmaad maavanemalt tasuta munitsipaalomandisse.
Peale maade munitsipaliseerimist ja kinnistute moodustamist on esialgse kava kohaselt plaanis kinnistud Haapsalu Linnamajanduse AS-ile tagasi müüa.

Õiguskomisjon soovib teada, millise hinnaga plaanib linn tagasi müüa? Selle otsus teeb volikogu, aga võiks olla tänane hind pluss maa munitsipaliseerimine pluss mõõdistus ca 100 000 kr.

Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Kalju Aigro küsis, kuidas sai juhtuda nii, et maa jäi munitsipaliseerimata?
Vastas hr Schwindt. Ettevõttel oli teatud ajavahemikul võimalik taotleda maa erastamist, aga Haapsalu Haljastus jättis selle tegemata.

Volikogu liige Kaido Antsve küsis, kas on võimalik, et riik ei anna võimalust erastada?
Vastas Schwindt. Linnavalitsus loodab positiivsele lahendusele.

KUULATI õiguskomisjoni esimehe Jaanus Karilaidi kaasettekannet.
Aselinnapea ettekandes saime vastuse komisjoniliikmeid huvitavale küsimusele.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 30 „Vallasvara omandamine (Raudtee tn 10, Jalaka tn 78a, Haava tn 16, Haapsalu)” (protokolli juures).

Päevakorrapunkt nr 8

Haapsalu linna ametiasutuste struktuuri, ametnike põhigruppide, teenistujate koosseisunimestike, palgaastmete, palgamäärade ja üldiste palgatingimuste kinnitamine

KUULATI linnapea Teet Kallasvee ettekannet.
Haapsalu linnas on ametiasutusteks linnavalitsus ja volikogu kantselei. Volikogu ainupädevus on kinnitada nende struktuur ja koosseisunimestikud ametnike põhigruppide lõikes struktuuri arvestades.

Võrreldes varasemaga on struktuuris seoses muudatustega valitsuse koosseisus ja ka töökorralduse huvides tehtud järgmised muudatused. Kokkuvõttes on vähenenud ametikohtade arv ühe võrra. Korrigeeritud on aselinnapeade tegevusvaldkonnad. Sotsiaaltoetuste peaspetsialisti ametikoht nimetati ümber sotsiaaltoetuste spetsialisti ametikohaks. Haridus ja kultuuriosakonna koosseisu on lisandunud spetsialisti ja peaspetsialist ametikohad, mis on tänaseks juba täidetud. Haridus- ja kultuuriosakonna välissuhete-ja kultuurispetsialisti ametikoht on seoses osakonna laienemisega ümber nimetatud haridus- ja kultuuriosakonna juhataja asetäitja ametikohaks. Linna kinnisvara halduri ametikoht nimetatakse ümber arendustöö spetsialisti ametikohaks ja sellele ametikohale kuulutame me välja konkursi peale struktuuri kinnitamist volikogu poolt.

Ära on kaotatud kolm koristaja ametikohta kuna oleme üle läinud teenuse ostmisele.
Maksuhalduri ja kaadritööga tegeleva vanemaraamatupidaja ametinimetusi on korrigeeritud vastavalt nende töö täpsemale iseloomule ja tööülesannete muutumisele.
Tulenevalt miinimumpalga suurenemisest korrigeeriti palgaastmestikku ja ametikohtade põhigruppidele vastavaid palgaastmeid.

Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI rahanduskomisjoni esimehe Raimond Lunevi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei ole.

OTSUSTATI:
võtta vastu Haapsalu Linnavolikogu otsus nr 31 „Haapsalu linna ametiasutuste struktuuri, ametnike põhigruppide, teenistujate koosseisunimestike, palgaastmete, palgamäärade ja üldiste palgatingimuste kinnitamine” (protokolli juures).

Päevakorrapunkt nr 9

Haapsalu Linnavolikogu 25.11.2005 otsuse nr 11 “Haapsalu linnapeale ja linnavalitsuse palgalistele liikmetele töötasu määramine” muutmine

KUULATI linnapea Teet Kallasvee ettekannet.
Haapsalu Linnavolikogu 25.11.2005 otsuses nr 11 “Haapsalu linnapeale ja linnavalitsuse palgalistele liikmetele töötasu määramine” jäi reguleerimata linnapeale ja palgaliste valitsuse liikmetele tööülesannete täitmisel tekkivate isikliku sõiduauto kasutamisega seotud regulatsioon ning muud linnaametnikele kehtivad üldised soodustused, mis peaksid laienema ka valitsuse liikmetele. Tehakse ettepanek, et üldine isikliku sõiduauto kasutamise hüvituse määr oleks linnapeal 4650 krooni kuus ja valitsuse teistel liikmetel kuni 3000 krooni. Eelnõuga tehakse ettepanek, et linnapea võib konkreetset kompensatsioonimäära muuta seoses tööülesannete täitmisel väljakujunenud kulutuste alusel.

Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Urmas Sukles. Mitu autot on linnavalitsusel?
Vastas hr Kallasvee. Kaks autot, varsti oleks mõistlik uuendada autoparki.

Rohkem küsimusi ettekandjale ei esitatud.

KUULATI rahanduskomisjoni esimehe Raimond Lunevi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 22 „Haapsalu Linnavolikogu 25.11.2005 otsuse nr 11 “Haapsalu linnapeale ja linnavalitsuse palgalistele liikmetele töötasu määramine” muutmine” (protokolli juures).

Päevakorrapunkt nr 10

Üldplaneeringut muutva detailplaneeringu algatamine (F.R. Kreutzwaldi tn 13, Haapsalu)

KUULATI aselinnapea Toivo Heina ettekannet.
Kreutzwaldi tn 13 krundi planeeringu algatamise ettepaneku tegija on krundi omanik AS Favorte. Planeeringuga käsitletakse 3060 m2 suurust tootmismaakrunti, mis asub väikeelamute rajoonis.
Planeeringu eesmärk on amortiseerunud abihoonete asemele ehitada uued kuni kolmekorruselised korterelamud.
Kuna uued hooned kavandatakse olemasolevasse väikeelamute vahele, siis peab planeerimisel arvestama, et kavandatavate hoonete maht ja kõrgus sobituksid miljöösse. Tänava suurimaks ebamastaapseks hooneks on Kreutzwaldi tn 11 tootmishoone. Kavandatavad korterelamud mahendaksid kontrasti väikeelamute ja tootmishoone vahel. Iga korteri kohta on vajalik ette näha ühe auto parkimiskoht. Krundile on nõutav ka minimaalselt 35% haljastust. Suurim lubatud korruselisus on kolm, ca 12 m maapinnast.
Omanik poolt on linnale esitatud ka planeeringu eskiisettepanek. Selles soovitakse 37 korteri ehitamist krundile.

Kinnitamisele tulev lähteülesanne arvestab linna uue üldplaneeringu seisukohtadega, mis lubab elurajoonis paikneval tootmiskrundil arendada elamuehitust. Osaliselt on lubatud ka ärifunktsioon.

Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Mati Seppi.
Kas ei ole ohtu, et võib tekkida tagumiste hoonete elanikele sisse- ja väljasõidu probleemid?
Vastas hr Hein. Võib tekkida.

Volikogu liige Urmas Sukles.
Kelle idee oli esimese korruse autoparkla loomine?
Vastas hr Hein. Suunaandmine oli linnavalitsuselt.

KUULATI kommunaalkomisjoni esimehe Tiit Moori kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 33 „Üldplaneeringut muutva detailplaneeringu algatamine (F.R. Kreutzwaldi tn 13, Haapsalu)” (protokolli juures).

Lahkus volikogu liige Tatjana Panfilova, osaleb 17 volikogu liiget.

Päevakorrapunkt nr 11

Katastriüksuste sihtotstarbe määramine (Kaluri tn 24 ja Suur-Mere tn 1, Haapsalu)

KUULATI aselinnapea Toivo Heina ettekannet.
Hoonele Kaluri tn 24 on Haapsalu Linnavalitsuse poolt 20.12.2005 korralduse nr 850 “Kasutusloa väljaandmine rekonstrueeritud elamule” poolt väljastatud kasutusluba.
Katastriüksuse Kaluri tn 24 olemasolev maakasutuse sihtotstarve on 70% korruselamumaa ja 30% tootmishoonete maa, kuna senini asusid hoone kolmel korrusel tootmisruumid.

Vastavalt riiklikule ehitiste registrile moodustab nüüd hoone Kaluri tn 24 elamispind 100% hoone suletud netopinnast (501,8 m2). Arvestades, et maakatastriseaduse kohaselt võib linnavolikogu, kui ehitise või selle osa kasutamise otstarbe muutmisega kaasneb ehitamine, mis ei too kaasa detailplaneeringu koostamise kohustust, katastriüksuse sihtotstarbe ehitusseaduse kohases kasutusloas nimetatud ehitise kasutamise otstarbe alusel.

Senine Suur-Mere tn 1 katastriüksuse maakasutuse sihtotstarve 100% Ühiskondlike hoonete maa tulenes katastriüksuse sihtotstarvete liikide ja nende määramise alustest - kinnistu eelmine omanik oli Haapsalu linn – kasumit mittetaotleva sotsiaalsfääri- ja valitsusasutus, mille puhul määrati katastriüksusele eelpool nimetatud sihtotsarve.
Kinnistu Suur-Mere tn 1 praeguseks omanikuks on äriregistrisse kantud kasumit taotlev ettevõte Ehituskapital Osaühing (reg nr 10947516). Maakatastriseaduse kohaselt saab maakasutuse sihtotstarbe määrata Vabariigi Valitsuse kehtestatud sihtotstarvete liikide ja nende määramise alustest tulenevalt.

Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI kommunaalkomisjoni esimehe Tiit Moori kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Saalist lahkus T. Panfilova, osaleb 17 volikogu liiget.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 34 „Katastriüksuste sihtotstarbe määramine (Kaluri tn 24 ja Suur-Mere tn 1, Haapsalu)” (protokolli juures).

Päevakorrapunkt nr 12

Haapsalu Linnavolikogu 19.12.2003 määrusega nr 27 kehtestatud “Sotsiaaltoetuste 
määramise ja maksmise korra” muutmine

KUULATI aselinnapea Ingrid Danilovi ettekannet.
Sotsiaaltoetuste määramise ja maksmise korra muutmise vajadus on tingitud mitmest põhjusest: esiteks, tulenevalt Vabariigi Valitsuse 8.veebruari 2005 määrusest nr 27 ““2005. a riigieelarve seaduses” eraldisteks kohaliku omavalitsuse üksustele jooksvateks kuludeks tasandusfondi määratud vahendite jaotamise tingimused ja kord ning jaotus kohalike omavalitsuste vahel” on lubatud määrata ja maksta elanikkonnale täiendavaid sotsiaaltoetusi kohalike omavalitsusüksuste volikogude poolt kehtestatud korra alusel ka riiklike toimetulekutoetuse vahenditest nende ülejäägi korral. Teiseks seoses linnaelanikele sotsiaaltoetuste määramisel ja maksmisel sissetulekute määra ülempiiri tõstmine leibkonna ühe liikme kohta on vajalik, et anda enamatele peredele võimalusi taotleda gümnaasiumiklassides õppivatele lastele koolitoidutoetuse täielikku või osalist kompenseerimist linnavalitsuse poolt või ühekordselt täiendavaid sotsiaaltoetusi laste kooliskäimise paremaks võimaldamiseks. Kolmandaks seoses elukalliduse ja küttehindade tõusuga on muudetud eraldatava toetuse piirmäärasid laste kooliskäimise võimaldamiseks ning küttepuude ostmiseks ja neljandaks tulenevalt koalitsioonilepingust on lisatud juurde toetuse võimalus hambaproteeside osaliseks hüvitamiseks vanaduspensionäridele, kelle suhtes on Eesti Haigekassa teinud otsuse hambaproteeside hüvitamiseks.

Linnavalitsus teeb ettepaneku eelnõu määrusena vastu võtta.

Küsimusi ettekandjale ei esitatud.

KUULATI õiguskomisjoni esimehe Jaanus Karilaidi kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 04 „Haapsalu Linnavolikogu 19.12.2003 määrusega nr 27 kehtestatud “Sotsiaaltoetuste määramise ja maksmise korra” muutmine” 
(protokolli juures).

Päevakorrapunkt nr 13

Haapsalu Linnavolikogu 26.06.1998 otsusega nr 99 kinnitatud “Haapsalu Kultuurikeskuse põhimääruse” muutmine

KUULATI aselinnapea Ingrid Danilovi ettekannet.
Haapsalu Kultuurikeskuse põhimääruse osaline muutmine on tingitud eraõigusliku SA Haapsalu Piiskopilinnus moodustamisest 2005. aastal ja Haapsalu Kultuurikeskuse bilansis olnud piiskopilinnuse varade ületulekust Haapsalu linnale, koalitsiooni kokkuleppest põhinevast Haapsalu Linnavalitsuse otsusest nimetada Haapsalu Kultuurikeskuse nõukogu kolme liikmelisena ja vajadusest viia põhimäärus vastavusse Haapsalu Kultuurikeskuse tänaste ülesannetega.
Linnavalitsus teeb ettepaneku eelnõu otsusena vastu võtta.

Küsimused ettekandjale.
Volikogu liige Urmas Sukles küsis, kui kaugel on kultuurikeskuse rekonstrueerimise projekt?
Vastas pr Danilov. Märtsikuus valmib hoone projekt. Vahepeal aeg seisis, sest pidasime pikki ja kuumi läbirääkimisi hoone autoriga. Alustame ilmselt kultuurikeskuse fuajeest, kuigi sellekohast otsust me veel teinud ei ole.

KUULATI kultuurikomisjoni esimehe Andres Ammase kaasettekannet.
Ettepanek: toetada eelnõud ja võtta vastu esitatud kujul.

Küsimusi kaasettekandjale ei esitatud.

Läbirääkimisteks sõna ei soovitud.
Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Arder Väli pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 35 „Haapsalu Linnavolikogu 26.06.1998 otsusega nr 99 kinnitatud “Haapsalu Kultuurikeskuse põhimääruse” muutmine” (protokolli juures).

Saalist lahkus U. Sukles, osaleb 16 volikogu liiget.

Päevakorrapunkt nr 14

Informatsioon Haapsalu Linnavalitsuse reservfondi kasutamise kohta 2005. aastal

KUULATI aselinnapea Martin Schwindti ettekannet (aruanne protokolli lisa).
Kaks korda aastas informeerime volikogu linnavalitsuse reservfondi kasutamisest. Aruandes on välja toodud valdkonniti, millistes summades ja kellele on eraldatud reservfondist raha.

Küsimusi ettekandjale ei esitatud.

OTSUSTATI:
võtta informatsioon Haapsalu Linnavalitsuse reservfondi kasutamise kohta 2005. aastal teadmiseks.

Arder Väli
Volikogu esimees